НАЧИН РЕАЛИЗАЦИЈЕ ОНЛАЈН НАСТАВЕ ЗА ВРЕМЕ ТРАЈАЊА ВАНРЕДНОГ СТАЊА

1. Успоставити начин комуникације са ученицима (мејл адресе, Вибер групе…)

2. Одељенске старешине, што хитније, шаљу на мејл школе (direktor@parabolanet.com) име и презиме ученика који неће моћи пратити онлајн наставу

3. Одељенске старешине су такође у обавези да на исту адресу пошаљу информацију, сваки дан до 9 сати, да ли је неко дете болесно.

4. Потребно је да председници актива до среде (18.03.2020.) до 10 сати пошаљу недељни оперативни план за ову недељу, а сваког петка до 10 сати за наредну недељу. За разредну наставу председници актива достављају за цео актив тог разреда, а у предметној настави председник актива доставља за сваки предмет за све разреде од 5. до 8. разреда.

5. Орјентир за прављење оперативних планова могу бити часови на РТС 3 на којем ће за ученике од 1 - 4. бити предавање из српског, математике и света око нас; за ученике 5. разреда српски , математика , биологија, историја и географија; за ученике 6. разреда све ово плус физика; за ученике 7. и 8. разреда све што и за 5. и 6. разред плус хемија. У плану треба да стоји начин реализације ( преко РТВ канала, мејлом, Вибером или која се већ платформа користи).

У плану предвидети задатке за вежбање, анализу текста, презентације, дигиталне уџбенике итд.

План за ученике са ИОП-ом слати одељенском старешини који ће га проследити родитељима на мејл.

При изради недељних планова, обавезно написати ко је сачинио план, датум и за који период је сачињен, јер ће ваши планови бити директно прослеђивани просветним саветницима у ШУ.

6. Приликом планирања држати се постојећег распореда часова и тако га и уносити у есДневник. У есДневнику водити реализоване наставне јединице према плану који се доставља а у напомени код часа уписати на који начин је коришћена комуникација са ученицима (из оперативног плана).

7. Потребно је да ученици наставницима достављају задате домаће задатке, цртеже, есеје, презентације, реферате и сл. О томе наставници воде белешку о напредовању ученика у педагошкој документацији. То ће бити смерница за формативно оцењивање ученика, јер ће то играти значајну улогу у закључивању оцена када за то дође моменат.

8. У наредним данима добићемо додатне информације у вези са новим могућностима у вези учења на даљину.

Директор школе